સવારે ઑફિસ જવા તૈયાર થવા માટે જ્યારે કબાટ ખોલવામાં આવે તો એ જ ટ્રાઉઝર અથવા તો જીન્સ દેખાય છે જે પહેરીને ક્યારેક કંટાળો પણ આવે છે. જેમની ઑફિસમાં ડ્રેસ-કોડ ન હોય તે ક્યારેક ટ્રાઉઝર અથવા ક્યારેક જીન્સ પહેરીને જઈ શકે છે, પણ જેમની ઑફિસમાં કમ્પલ્સરી ડ્રેસ-કોડ હોય તેમની પાસે ટ્રાઉઝર સિવાય બીજો કોઈ ઑપ્શન જ બચતો નથી. પણ હવે ટેન્શન લેવાની વાત નથી, કેમ કે તમારા પાસે બીજું આવી ગયું છે. એ છે ચિનોઝ. ચિનોઝ ફૅશનમાં ઘણા સમયથી છે, પણ અત્યારે એ વધારે ટ્રેન્ડમાં છે. અમુક સમયે પહેરાતાં ચિનોઝ વગર હવે બધા પ્રસંગ અધૂરા લાગે છે. ચિનોઝની સ્ટાઇલ અને એની કમ્ફર્ટને કારણે એ વધારે ચલણમાં આવતું જાય છે. ચિનોઝ પૅન્ટ બેઝિકલી કૉટનનાં હોય છે. આને ટ્વિલ ટ્રાઉઝર પણ કહેવામાં આવે છે.